
Παρασκευή, 25Σεπτεμβρίου 2026

ΔΕΛΤΙΟ ΤΥΠΟΥ

Ευρεία επιχείρηση αντιμετώπισης πυρκαγιάς σε Φ/Γ-Ο/Γ πλοίο βόρεια της Μυκόνου
Σε εξέλιξη βρίσκεται, υπό τον συντονισμό του Ενιαίου Κέντρου Συντονισμού Έρευνας και Διάσωσης (ΕΚΣΕΔ) του Αρχηγείου Λιμενικού Σώματος – Ελληνικής Ακτοφυλακής, ευρεία επιχείρηση αντιμετώπισης πυρκαγιάς που εκδηλώθηκε στο κατάστρωμα του φορτηγού – οχηματαγωγού (Φ/Γ-Ο/Γ) «BLUE CARRIER 2» Ν.Π. 12920, στη θαλάσσια περιοχή βόρεια της Μυκόνου (4,5 ναυτικά μίλια βόρεια της Μυκόνου και 7,5 ναυτικά μίλια ανατολικά της Τήνου), κατά την εκτέλεση προγραμματισμένου δρομολογίου Πειραιά - Σύρο - Βαθύ - Κω - Ρόδο - Κω - Πειραιά, μεταφέροντας 166 φορτηγά οχήματα και 29 επιβατικά ιδιωτικής χρήσης.
Ειδικότερα, τις πρωινές ώρες σήμερα, ενημερώθηκε το ΕΚΣΕΔ για την εκδήλωση της πυρκαγιάς και αμέσως κινητοποιήθηκε ο επιχειρησιακός μηχανισμός. Οι 29 επιβαίνοντες (28 μέλη πληρώματος και 1 επιβάτης) αποβιβάστηκαν από το Φ/Γ-Ο/Γ με τη χρήση δύο σωστικών λέμβων, ενώ στη συνέχεια μετεπιβιβάστηκαν σε Περιπολικό Σκάφος Λ.Σ.-ΕΛ.ΑΚΤ. (ΠΛΣ) και μεταφέρθηκαν με απόλυτη ασφάλεια στο λιμάνι της Τήνου, όντες όλοι καλά στην υγεία τους.
Στο σημείο βρίσκονται και επιχειρούν αυτή τη στιγμή δύο ΠΛΣ, ένα Αντιρρυπαντικό Σκάφος Λ.Σ.-ΕΛ.ΑΚΤ., τρία Σκάφη της Πυροσβεστικής Υπηρεσίας, ένα ιδιωτικό Ναυαγοσωστικό πλοίο με ειδικό εξοπλισμό καθώς τρία Ρυμουλκά πλοία. Επιπλέον, σε ετοιμότητα βρίσκεται κλιμάκιο της Μονάδας Υποβρυχίων Αποστολών Λ.Σ.-ΕΛ.ΑΚΤ.
Με μέριμνα όλων των όμορων Λιμενικών Αρχών, έχουν τεθεί σε ετοιμότητα υλικά και μέσα απορρύπανσης για άμεση επέμβαση, σε περίπτωση που απαιτηθεί, σύμφωνα με τα εγκεκριμένα τοπικά σχέδια έκτακτης ανάγκης για την αντιμετώπιση θαλάσσιας ρύπανσης.
Παράλληλα, πραγματοποιήθηκε συντονιστική επιχειρησιακή τηλεδιάσκεψη για τη συνολική διαχείριση του περιστατικού, με τη συμμετοχή της Ηγεσίας του Λιμενικού Σώματος - Ελληνικής Ακτοφυλακής και του Πυροσβεστικού Σώματος καθώς και των εκπροσώπων της πλοιοκτήτριας εταιρείας και της εταιρείας που έχει αναλάβει την επιχείρηση της επιθαλάσσιας αρωγής (salvage operations),.
Τυχόν εξελίξεις θα δοθούν με νεότερο Δελτίο Τύπου.
Διαθέσιμο οπτικοακουστικό υλικό έχει αναρτηθεί στο www.hgc.gr
Ακτή Βασιλειάδη Πύλη Ε1-Ε2, 185 10 Πειραιάς, τηλ.: 213137-1714, fax: 210-4191590
website: www.hcg.gr , e-mail: mme@yna.gov.gr

